**ЛИКОВНИ КОНКУРС ЗА ИЗЛАГАЧКУ СЕЗОНУ СТУДЕНТСКОГ КУЛТУРНОГ ЦЕНТРА ЗА 2024/25. ГОДИНУ**

Ликовни конкурс за излагачку сезону 2024/2025. представља први отворени позив овог типа новоосноване установе Студентски културни центар Универзитета у Бањој Луци. Простор галерије Студентског културног центра налази се у самом објекту у оквиру студентског Кампуса Универзитета у Бањој Луци, иза Павиљона 4 Студентског центра „Никола Теслаˮ и површине је 58 м2.

У овогодишњој излагачкој сезони биће промовисано савремено умјетничко стваралаштво студената сликарства, графике, графичког дизајна, фотографије и интермедијалне умјетности. Циљ конкурса је промоција студентског умјетничког стваралаштва, размјена знања и искустава из области визуелне умјетности и културе.

Селекцију пристиглих приједлога вршиће Комисија, коју чине стручна лица из области савремене умјетности и културе. Чланови Комисије су: Миодраг Манојловић, Горица Милетић Омчикус, Борјана Мрђа, Владимир Клепић и Младен Бањац.

**ПРОПОЗИЦИЈЕ КОНКУРСА:**

Конкурс је отворен за све заинтересоване студенте сликарства, графике, графичког дизајна, фотографије и интермедијалне умјетности. Конкурс је отворен за појединце и умјетничке групе или колективне изложбе.

Конкурсна документација треба да садржи:

1. Опис пројекта до 1000 карактера;
2. Кратку наративну биографију/е и контакт податке, обавезно важећу мејл адресу;
3. Визуелну документацију до 5 репродукција радова који се предлажу за изложбу са називом, техником, димензијама и годином настанка;
4. Детаљну техничку спецификацију пројекта.

Конкурсна документација се прилаже као један документ у ПДФ формату, који не треба да буде већи од 25 MB. У супротном, апликација неће бити узета у разматрање.

*WeTransfer, dropbox* и друге платформе за преузимање конкурсне документације се неће узети у разматрање.

Излагачка сезона почиње од октобра 2024. године, тако да кандидати морају бити спремни да, уколико буду одабрани, свој приједлог презентују по позиву.

Конкурсна документација се доставља на мејл адресу: skc@unibl.org, са назнаком ЗА ИЗЛАГАЧКУ СЕЗОНУ СКЦ УНИБЛ 24/25.

Документацију је потребно доставити у ПДФ формату под насловом: Име и презиме аутора/ке, умјетничке групе или колектива  и  назив пројекта.

Рок за достављање конкурсне документације је 25. септембар до 23.59 ч. Конкурсна документација која стигне након рока неће ући у разматрање.

Студентски културни центар обезбјеђује стручну кустоску и техничку помоћ, ПР активности путем званичног сајта, друштвених мрежа и путем мејла, професионалну фото-документацију реализованог пројекта и пропратни штампани материјал (каталог и плакат).